### NN 86/2024 (24.7.2024.), Pravilnik o dopunama Pravilnika o ograničavanju uporabe određenih opasnih tvari u električnoj i elektroničkoj opremi

Ministarstvo gospodarstva

1512

Na temelju članka 4. Zakona o tehničkim zahtjevima za proizvode i ocjenjivanju sukladnosti (»Narodne novine«, broj 126/21.), te članka 38. stavka 3. Zakona o sustavu državne uprave (»Narodne novine«, broj 66/19.) ministar gospodarstva, uz prethodnu suglasnost ministra zdravstva, ministrice zaštite okoliša i zelene tranzicije i ministra vanjskih i europskih poslova donosi

PRAVILNIK

O DOPUNAMA PRAVILNIKA O OGRANIČAVANJU UPORABE ODREĐENIH OPASNIH TVARI U ELEKTRIČNOJ I ELEKTRONIČKOJ OPREMI

Članak 1.

U Pravilniku o ograničavanju uporabe određenih opasnih tvari u električnoj i elektroničkoj opremi (»Narodne novine«, broj 20/20., 87/20., 104/21., 46/22., 111/22., 17/23., 87/23. i 3/24.) u članku 1. stavku 2. iza točke 84. dodaje se točka 85. koja glasi:

»85. Delegirana direktiva Komisije (EU) 2024/232 оd 25. listopada 2023. o izmjeni Direktive 2011/65/EU Europskog parlamenta i Vijeća u pogledu izuzeća za kadmij i olovo u plastičnim profilima za električne i elektroničke prozore i vrata koji sadržavaju oporabljeni polivinil-klorid (Tekst značajan za EGP) (SL L 2024/232, 10. 1. 2024).«.

Članak 2.

U Prilogu III. iza točke 45. dodaje se točka 46. koja glasi:

|  |  |  |
| --- | --- | --- |
| »46 | Kadmij i olovo u plastičnim profilima koji sadržavaju smjese proizvedene od otpadnog polivinil-klorida (dalje u tekstu‚ »oporabljeni kruti PVC«) i upotrebljavaju se za električne i elektroničke prozore i vrata, a u kojima »oporabljeni kruti PVC« materijal ne sadržava više od 0,1 % masenog udjela kadmija i 1,5 % masenog udjela olova.  Od 28. svibnja 2026. kruti PVC oporabljen iz električnih i elektroničkih prozora i vrata smije se upotrebljavati samo za proizvodnju novih proizvoda u skladu s kategorijama navedenima u unosu 63. točki 18. podtočkama od (a) do (d) u Prilogu XVII. Uredbi (EZ) br. 1907/2006.  Dobavljači proizvoda od PVC-a koji sadržavaju »oporabljeni kruti PVC« s koncentracijom olova jednakom ili višom od 0,1 % masenog udjela u PVC materijalu moraju prije stavljanja tih proizvoda na tržište osigurati da se na njima nalazi vidljiva, čitljiva i neizbrisiva oznaka s izjavom: »Sadržava ≥ 0,1 % olova«. Ako se oznaka ne može staviti na proizvod zbog njegove prirode, mora se nalaziti na ambalaži proizvoda.  Dobavljači proizvoda od PVC-a koji sadržavaju »oporabljeni kruti PVC« podnose nacionalnim provedbenim tijelima na zahtjev pisane dokaze kako bi potkrijepili tvrdnje da je PVC u tim proizvodima dobiven oporabom. Potvrde izdane u okviru programa kojima se dokazuju sljedivost i reciklirani sadržaj, kao što su one izrađene u skladu s normom EN 15343:2007 ili jednakovrijednim priznatim normama, mogu se upotrebljavati kako bi se potkrijepile takve tvrdnje za proizvode od PVC-a proizvedene u Uniji. Tvrdnjama o PVC-u dobivenom oporabom u uvezenim proizvodima prilaže se potvrda kojom se jednakovrijedno dokazuju sljedivost i reciklirani sadržaj, a koju izdaje neovisna treća strana. | Primjenjuje se na kategoriju 11. i istječe 28. svibnja 2028.« |

Članak 3.

Ovaj Pravilnik objavit će se u »Narodnim novinama«, a stupa na snagu 1. kolovoza 2024.

Klasa: 011-01/24-01/171
 Urbroj: 517-08-2-1-2-24-19
 Zagreb, 15. srpnja 2024.

Ministar
 Ante Šušnjar, v. r.